NARIADENIE KOMISIE (ES) č. 738/2005
z 13. mája 2005,
ktorým sa mení a dopĺňa nariadenie (ES) č. 1040/2002, ktorým sa ustanovujú vykonávacie predpisy pre poskytovanie finančného príspevku Spoločenstva na fytosanitárnu kontrolu a ktorým sa zrušuje nariadenie (ES) č. 2051/97
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), najmä na jej piaty pododsek odsek 5 článok 23,
keďže:
(1)
Nariadenie Komisie (ES) č. 1040/2002 (2) pokrýva výdavky priamo sa týkajúce nevyhnutných opatrení, ktoré sa prijali alebo sa prijmú na boj proti škodlivým organizmom zavlečených z tretích krajín alebo z iných oblastí do Spoločenstva s cieľom eradikovať ich alebo, ak to nie je možné, zabrániť ich rozšíreniu.
(2)
V súlade s článkom 4 ods. 3 uvedeného nariadenia sa neposkytne žiadny finančný príspevok v prípade, že celková čiastka oprávnených výdavkov na rok nedosiahne prahovú hranicu vo výške 50 000 EUR.
(3)
Skúsenosti ukázali, že dokumenty predložené členskými štátmi vo všeobecnosti spĺňajú požiadavky nariadenia (ES) č. 1040/2002, okrem požiadavky týkajúcej sa minimálnej čiastky oprávnených výdavkov na rok. V niektorých prípadoch, najmä v členských štátoch, ktoré na poľnohospodárske účely využívajú len malú časť vnútroštátneho územia a ktorým následkom toho vznikajú nižšie výdavky súvisiace s bojom proti škodlivým organizmom, bola čiastka oprávnených výdavkov na rok skutočne pod prahovou hranicou 50 000 EUR.
(4)
Finančný príspevok by sa preto mal poskytnúť aj v prípade súboru dokumentov s uvádzanou čiastkou oprávnených výdavkov na rok podstatne nižšou ako 50 000 EUR.
(5)
Nariadenie (ES) č. 1040/2002 by sa preto malo zodpovedajúcim spôsobom zmeniť a doplniť.
(6)
Opatrenia stanovené v tomto nariadení sú v súlade so stanoviskom Stáleho fytosanitárneho výboru,
PRIJALA TOTO NARIADENIE:
Článok 1
V článku 4 ods. 3 nariadenia (ES) č. 1040/2002 sa tretia veta nahrádza takto:
„Finančný príspevok Spoločenstva sa neposkytne v prípade, že je celková čiastka oprávnených nákladov na rok podľa článku 4 ods. 1 nižšia ako 25 000 EUR“.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od 1. januára 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 13. mája 2005